Alpha Fornacis (afgekort as α For) is ’n dubbelster in die suidelike sterrebeeld Oond (Fornax) en die helderste ligpunt in die sterrebeeld; dit is die enigste ster met ’n skynbare magnitude van hoër as 4. Dit is sowat 46 ligjare van die Son af. Die twee komponente is bekend as Alpha Fornacis A (met die amptelike naam Dalim) en B. Die dubbelster se Bayer-naam is "Alpha Fornacis". Dit was voorheen ook bekend onder die Flamsteed-naam 12 Eridanus. Inheemse Arabiere het die naam ظَلِيم al-ẓalīm, ’n plaaslike woord vir "volstruis", aan beide Alpha Eridani en Fomalhaut gegee. Later het Arabiese sterrekundiges die naam vir Theta Eridani gebruik omdat hulle nie die ander twee sterre van hulle ligging af kon sien nie. In onlangse tye het die Italiaanse sterrekundige Giuseppe Piazzi die aangepaste spelling "Dalim vir sy "III 13" (= α For) gebruik in sy Palermo-katalogus. Die Amerikaanse sterrekundige Elijah Burritt het dit later vir "Fornacis" gebruik in sy Atlas. Op 5 September 2017 het die Internasionale Astronomiese Unie se sternaamwerkgroep (WGSN) die naam "Dalim" vir die ster Alpha Fornacis A goedgekeur.